CELEX: 32022L0211
Language: el
Date: 2022-02-16 00:00:00
Title: Οδηγία (ΕΕ) 2022/211 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2022 για την τροποποίηση της απόφασης-πλαισίου 2002/465/ΔΕΥ του Συμβουλίου, όσον αφορά την ευθυγράμμισή της με τους κανόνες της Ένωσης για την προστασία των δεδομένων προσωπικού χαρακτήρα

18.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 37/1
               
            
         ΟΔΗΓΙΑ (ΕΕ) 2022/211 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 16ης Φεβρουαρίου 2022
         για την τροποποίηση της απόφασης-πλαισίου 2002/465/ΔΕΥ του Συμβουλίου, όσον αφορά την ευθυγράμμισή της με τους κανόνες της Ένωσης για την προστασία των δεδομένων προσωπικού χαρακτήρα
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 16 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Αποφασίζοντας σύμφωνα με τη συνήθη νομοθετική διαδικασία (1),
         Εκτιμώντας τα ακόλουθα:
         
                     (1)
                  
                  
                     Δυνάμει του άρθρου 62 παράγραφος 6 της οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου (2), η Επιτροπή οφείλει να επανεξετάσει νομικές πράξεις που εξέδωσε η Ένωση, πέραν της εν λόγω οδηγίας, και που ρυθμίζουν την επεξεργασία δεδομένων προσωπικού χαρακτήρα από τις αρμόδιες αρχές για τους σκοπούς που ορίζονται στο άρθρο 1 παράγραφος 1 της εν λόγω οδηγίας. Ο σκοπός της εν λόγω επανεξέτασης είναι να αξιολογηθεί η αναγκαιότητα ευθυγράμμισης των εν λόγω νομικών πράξεων με την εν λόγω οδηγία και να υποβληθούν, αν χρειάζεται, οι αναγκαίες προτάσεις για την τροποποίησή τους, ώστε να διασφαλιστεί συνεκτική προσέγγιση της προστασίας των δεδομένων προσωπικού χαρακτήρα εντός του πεδίου εφαρμογής της εν λόγω οδηγίας. Η εν λόγω επανεξέταση οδήγησε στον προσδιορισμό της απόφασης-πλαισίου 2002/465/ΔΕΥ του Συμβουλίου (3) ως μίας από τις νομικές πράξεις που πρέπει να τροποποιηθούν.
                  
               
                     (2)
                  
                  
                     Η επεξεργασία δεδομένων προσωπικού χαρακτήρα στο πλαίσιο της απόφασης-πλαισίου 2002/465/ΔΕΥ περιλαμβάνει την επεξεργασία, την ανταλλαγή και τη μετέπειτα χρήση των σχετικών πληροφοριών για τους σκοπούς που προβλέπονται στο άρθρο 82 της Συνθήκης για τη λειτουργία της Ευρωπαϊκής Ένωσης (ΣΛΕΕ). Για λόγους συνέπειας και αποτελεσματικής προστασίας των δεδομένων προσωπικού χαρακτήρα, η επεξεργασία δεδομένων προσωπικού χαρακτήρα στο πλαίσιο της απόφασης-πλαισίου 2002/465/ΔΕΥ θα πρέπει να συμμορφώνεται με την οδηγία (ΕΕ) 2016/680. Τα δεδομένα προσωπικού χαρακτήρα που περιέχονται στις πληροφορίες που έχουν ληφθεί νομίμως από κοινή ομάδα έρευνας θα πρέπει να είναι να δυνατό να υποβληθούν σε επεξεργασία για σκοπούς άλλους από εκείνους για τους οποίους συστάθηκε η ομάδα, όπως επακόλουθες ποινικές ή σχετικές διοικητικές ή αστικές διαδικασίες ή κοινοβουλευτικός έλεγχος, μόνο υπό τις προϋποθέσεις που καθορίζονται στην οδηγία (ΕΕ) 2016/680. Η εν λόγω επεξεργασία δεδομένων προσωπικού χαρακτήρα θα πρέπει να διενεργείται μόνο σύμφωνα με τις προϋποθέσεις που καθορίζονται στην οδηγία (ΕΕ) 2016/680, μεταξύ άλλων και να διενεργείται σύμφωνα με το δίκαιο της Ένωσης ή το δίκαιο κράτους μέλους και να είναι αναγκαία και ανάλογη προς τον σκοπό της.
                  
               
                     (3)
                  
                  
                     Σύμφωνα με το άρθρο 6α του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά το χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση (ΣΕΕ) και στη ΣΛΕΕ, η Ιρλανδία δεσμεύεται από την απόφαση-πλαίσιο 2002/465/ΔΕΥ και, συνεπώς, συμμετέχει στην έκδοση της παρούσας οδηγίας.
                  
               
                     (4)
                  
                  
                     Σύμφωνα με τα άρθρα 1, 2 και 2α του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη ΣΕΕ και στη ΣΛΕΕ, η Δανία δεν συμμετέχει στην έκδοση της παρούσας οδηγίας και δεν δεσμεύεται από αυτήν ούτε υπόκειται στην εφαρμογή της.
                  
               
                     (5)
                  
                  
                     Ζητήθηκε η γνώμη του Ευρωπαίου Επόπτη Προστασίας Δεδομένων σύμφωνα με το άρθρο 42 παράγραφος 1 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (4), ο οποίος γνωμοδότησε στις 10 Μαρτίου 2021.
                  
               
                     (6)
                  
                  
                     Επομένως, η απόφαση-πλαίσιο 2002/465/ΔΕΥ θα πρέπει να τροποποιηθεί αναλόγως,
                  
               ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Τροποποίηση της απόφασης-πλαισίου 2002/465/ΔΕΥ
            Στο άρθρο 1 παράγραφος 10 της απόφασης-πλαισίου 2002/465/ΔΕΥ, προστίθεται το ακόλουθο εδάφιο:
            
               «Εφόσον οι πληροφορίες που χρησιμοποιούνται για τους αναφερθέντες στο πρώτο εδάφιο στοιχεία β), γ) και δ) σκοπούς περιλαμβάνουν δεδομένα προσωπικού χαρακτήρα, υποβάλλονται σε επεξεργασία μόνο σε συμφωνία με την οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου (*), και ιδίως το άρθρο 4 παράγραφος 2 και το άρθρο 9 παράγραφοι 1 και 3 αυτής.
            
         
         
            Άρθρο 2
            Μεταφορά στο εθνικό δίκαιο
            
               1.   Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την παρούσα οδηγία έως τις 11 Μαρτίου 2023. Ενημερώνουν αμέσως την Επιτροπή σχετικά.
               Οι διατάξεις αυτές, όταν θεσπίζονται από τα κράτη μέλη, περιέχουν παραπομπή στην παρούσα οδηγία ή συνοδεύονται από την παραπομπή αυτή κατά την επίσημη δημοσίευσή τους. Ο τρόπος της παραπομπής αυτής καθορίζεται από τα κράτη μέλη.
            
            
               2.   Τα κράτη μέλη ανακοινώνουν στην Επιτροπή το κείμενο των διατάξεων εθνικού δικαίου τις οποίες θεσπίζουν στον τομέα που καλύπτεται από την παρούσα οδηγία.
            
         
         
            Άρθρο 3
            Έναρξη ισχύος
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 4
            Αποδέκτες
            Η παρούσα οδηγία απευθύνεται στα κράτη μέλη σύμφωνα με τις Συνθήκες.
         
         
            Στρασβούργο, 16 Φεβρουαρίου 2022.
            
               
                  Για το Ευρωπαϊκό Κοινοβούλιο
               
               
                  Η Πρόεδρος
               
               R. METSOLA
            
            
               
                  Για το Συμβούλιο
               
               
                  Ο Πρόεδρος
               
               C. BEAUNE
            
         
         
            (1)  Θέση του Ευρωπαϊκού Κοινοβουλίου της 14ης Δεκεμβρίου 2021 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 25ης Ιανουαρίου 2022.
         
            (2)  Οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών, και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).
         
            (3)  Απόφαση-πλαίσιο 2002/465/ΔΕΥ του Συμβουλίου, της 13ης Ιουνίου 2002, σχετικά με τις κοινές ομάδες έρευνας (ΕΕ L 162 της 20.6.2002, σ. 1).
         
            (4)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).